**Postup pri výbere žiadateľov, ktorým bude poskytnuté Štipendium Martina Filka**

# Čl. 1

1. Činnosti spojené s výberom žiadateľov o poskytnutie Štipendia Martina Filka (ďalej len „štipendium“) zabezpečuje, organizuje a koordinuje v rámci Ministerstva školstva, vedy, výskumu a športu Slovenskej republiky (ďalej len „ministerstvo“) sekcia vysokých škôl – odbor vysokoškolského vzdelávania v súčinnosti s ostatnými útvarmi ministerstva (príjem žiadostí prostredníctvom podateľne, súčinnosť odboru právnych služieb pri uzatváraní zmlúv a podobne).
2. Po doručení žiadosti vykoná ministerstvo jej formálnu kontrolu. Cieľom formálnej kontroly je preveriť, či je žiadateľ oprávnený požiadať o poskytnutie štipendia a či doručené písomnosti sú úplné a spĺňajú formálne náležitosti uvedené vo výzve na podávanie žiadostí o poskytnutie štipendia Martina Filka na akademický rok 2019/2020 (ďalej len „výzva“).
3. Ak ministerstvo zistí, že žiadosť nespĺňa požiadavky uvedené vo výzve (vysoká škola nie je umiestnená v rebríčkoch na určenom mieste, ide o vysokoškolské vzdelanie prvého stupňa, nejde o občana Slovenskej republiky a podobne), ministerstvo žiadateľovi oznámi, že jeho žiadosť je z ďalšieho procesu vyradená. Súčasne mu oznámi dôvod tohto postupu.
4. Ak ministerstvo zistí, že doručená žiadosť alebo niektorá z jej príloh nie je kompletná alebo nespĺňa formálne náležitosti uvedené vo výzve (žiadosť nie je podpísaná, nie sú vyplnené všetky položky a podobne), ministerstvo kontaktuje žiadateľa prostredníctvom elektronickej pošty a vyzve ho na doplnenie alebo opravu žiadosti v lehote troch pracovných dní od doručenia výzvy. Ak je to postačujúce, opravu doručí žiadateľ len elektronickou formou.
5. Ak žiadateľ nevykoná nápravu v určenej lehote alebo po vykonaní nápravy žiadateľom nedostatky v žiadosti pretrvávajú alebo vznikli nové, pričom aj  napriek týmto nedostatkom je možné žiadosť posúdiť, ministerstvo v ďalšom procese upozorní hodnotiteľov a členov Komisie na posúdenie žiadostí o poskytnutie Štipendia Martina Filka (ďalej len „komisia“) na zistené nedostatky v žiadosti.
6. Ak žiadateľ nevykoná nápravu v určenej lehote alebo po vykonaní nápravy žiadateľom nedostatky v žiadosti pretrvávajú alebo vznikli nové, pričom zistené nedostatky neumožňujú objektívne posúdenie žiadosti (nejasné študijné náklady a podobne), ministerstvo žiadosť z ďalšieho procesu vyradí, o čom informuje žiadateľa.
7. Ak ministerstvo nezaeviduje doručenie žiadosti v listinnej podobe aj v elektronickej podobe, kontaktuje žiadateľa (telefonicky, emailom alebo inou formou) s cieľom preverenia jeho postupu, alebo s požiadavkou na preukázanie podania žiadosti na poštovú prepravu v určenom termíne a podobne.

# Čl. 2

1. Ministerstvo vedie zoznam žiadateľov o poskytnutie štipendia a ku každému žiadateľovi zaznamenáva údaje potrebné k hodnoteniu, na základe vlastnej činnosti alebo na základe činnosti externých hodnotiteľov a členov komisie.
2. Ministerstvo na základe údajov uvedených v žiadosti a po ich verifikácii   
   zostaví rebríček uchádzačov podľa umiestnenia študijnej oblasti v rebríčku hodnotenia univerzít ARWU alebo RePEc a rebríček uchádzačov podľa výšky študijných nákladov. Najvyšší počet bodov (rovnajúci sa počtu oprávnených žiadateľov) získa žiadateľ, ktorého študijná oblasť sa umiestnila na najvyššom mieste v rebríčku a  najnižší počet bodov získa žiadateľ, ktorého študijná oblasť sa umiestnila na najnižšom mieste v rebríčku. Pri zohľadňovaní študijných nákladov získa najvyšší počet bodov žiadateľ, ktorého celkového študijné náklady budú najnižšie a naopak. Následne sa vykoná prepočítanie bodov tak, aby bola dodržaná váha týchto kritérií v prvom kole hodnotenia.
3. Po pridelení bodov za umiestnenie v rebríčku a za celkové študijné náklady sprístupní ministerstvo kópie žiadostí oprávnených žiadateľov v elektronickej forme dvom externým hodnotiteľom. Ak to počet žiadostí umožňuje, externé hodnotenie všetkých žiadostí zabezpečujú práve dvaja externí hodnotitelia. Hodnotenie vybraných žiadostí zabezpečí ministerstvo prostredníctvom ďalšieho externého hodnotiteľa, ak je u pôvodného externého hodnotiteľa zistený konflikt záujmu (išlo by o hodnotenie blízkej osoby a podobne) alebo je to nevyhnutné s ohľadom na počet žiadostí a čas vymedzený na hodnotenie externými hodnotiteľmi. Spolu so žiadosťou ministerstvo poskytne externým hodnotiteľom aj informáciu o umiestnení žiadateľov podľa kritérií v odseku 2.
4. Externí hodnotitelia vykonajú hodnotenie a jeho závery zaznamenajú na hodnotiacom hárku, ktorý im ministerstvo zašle spolu s podrobnými informáciami týkajúcimi sa hodnotenia (škálovanie a podobne). Konečný počet bodov za jednotlivé kritériá hodnotené externými hodnotiteľmi je priemer hodnotení.
5. Minimálny počet bodov na postúpenie do druhého kola hodnotenia je **43 bodov** z celkového počtu 75 bodov za kritériá hodnotené v prvom kole hodnotenia (bez započítania bodov získaných za hodnotenie celkových študijných nákladov). Žiadosti s nižším počtom bodov ako 43 sú z ďalšieho hodnotenia vylúčené, čo ministerstvo žiadateľom oznámi.
6. Zo žiadateľov, ktorí v prvom kole získali najmenej 43 bodov, ministerstvo zostaví poradie podľa celkového počtu bodov získaných v prvom kole hodnotenia a prvých deviatich žiadateľov, ktorí získali najväčší počet bodov pozve na osobný pohovor. Tento počet v prípade potreby ministerstvo zvýši. Pozvánka sa zasiela elektronickou formou, najneskôr tri pracovné dni vopred. Súčasne ostatným žiadateľom ministerstvo písomne oznámi, že do druhého kola nepostupujú, čím je prvé kolo hodnotenia skončené.
7. V prvom kole sa aplikujú tieto kritériá:

|  |  |  |  |  |  |
| --- | --- | --- | --- | --- | --- |
| **Kritérium, váha kritéria/maximálny počet bodov** | | | **Zodpovedný za prideľovanie bodov** | **Subkritérium, maximálny počet bodov za subkritérium** | |
| Umiestnenie študijnej oblasti v rebríčku[[1]](#footnote-1) | 20% | 20 | Ministerstvo, na základe rebríčka vytvoreného zo všetkých oprávnených žiadateľov | Nie je | |
| Celkové študijné náklady | 25% | 25 | Ministerstvo, na základe rebríčka vytvoreného zo všetkých oprávnených žiadateľov | Nie je | |
| Spracovanie dát, analytické a koncepčné myslenie | 20% | 20 | Externí hodnotitelia | Práca s databázami a štatistickým softvérom /E-view, MatLab a pod./ | 6,5 |
| Štatistika, ekonometria, matematické modelovania a pod. | 6,5 |
| Skúsenosti s tvorbou analytických a koncepčných výstupov | 7 |
| Životopis | 25% | 25 | Externí hodnotitelia | Mimoškolské aktivity | 10 |
| Pracovné skúsenosti | 10 |
| Ovládanie jazykov | 5 |
| Motivačný list | 10% | 10 | Externí hodnotitelia | Úplnosť z pohľadu výzvy | 2 |
| Forma a štylistika | 2 |
| Motivácia, osobnostné predpoklady | 3 |
| Konzistentnosť a integrita | 3 |
| Spolu | 100 % | 100 |  |  | |

# Čl. 3

1. Ministerstvo po skončení prvého kola hodnotenia sprístupní členom komisie žiadosti žiadateľov pozvaných na osobný pohovor a predseda komisie zvolá rokovanie výberovej komisie.
2. Členovia komisie, okrem predsedu komisie, nemajú k dispozícii poradie žiadateľov podľa hodnotenia v prvom kole.
3. Na osobný pohovor s jedným žiadateľom je vyčlenených 20 minút, počas ktorých majú členovia komisie možnosť klásť žiadateľovi otázky. Žiadateľ po osobnom pohovore určí svoje preferencie v rámci ponúkaných pracovných pozícií (dostane zoznam ponúkaných pozícií, ktoré zoradí od 1 = najpreferovanejšia pozícia do 18 = najmenej preferovaná pozícia). Členovia komisie, okrem predsedu komisie, nemajú k dispozícií preferencie žiadateľov v rámci ponúkaných pracovných pozícií .
4. Jednotliví členovia komisie, okrem predsedu, si zostavujú poradie žiadateľov, na základe ich žiadostí a osobného pohovoru. Po skončení osobných pohovorov toto poradie odovzdajú predsedovi komisie.
5. Člen komisie môže oznámiť, že na pozíciu navrhnutú ústredným orgánom štátnej správy, ktorý v komisii zastupuje, neakceptuje žiadneho zo žiadateľov.

# Čl. 4

1. Po skončení osobných pohovorov predseda komisie zostaví zoznam žiadateľov, ktorí sa umiestnili v hodnotení členov komisie na prvom mieste. Ak viacerí členovia komisie určia na prvé miesto rovnakého žiadateľa, zohľadní sa preferencia pozícií žiadateľa tak, že žiadateľ bude priradený len jednej pozícii. Pozícia, ktorá v takomto prípade zostane voľná sa obsadí v poradí ďalším najlepšie hodnoteným žiadateľom. Ak týmto postupom opätovne viacerí členovia komisie určia na prvé miesto rovnakého žiadateľa, zohľadní sa rovnako preferencia pozícií žiadateľa.

(2) Jednotlivé dvojice pozícia – žiadateľ sa zoradia podľa počtu bodov, ktoré získal žiadateľ v hodnotení v prvom kole od najväčšieho po najmenší, pričom prvým žiadateľom v poradí bude ponúknuté štipendium, do vyčerpania vyčlenených finančných prostriedkov. Ak nie je možné poskytnúť celkovo požadovanú sumu, overí sa, či žiadateľ akceptuje aj štipendium v nižšej sume, ak je na úrovni najmenej 30 percent požadovanej sumy.

(3) Ak po vykonaní postupu podľa odseku 2 sú stále voľné finančné prostriedky a neobsadené pozície, postup sa zopakuje so žiadateľom, ktorý sa v hodnotení príslušného člena komisie umiestnil ako ďalší v poradí.

(4) Zoznam úspešných žiadateľov s navrhnutou výškou štipendia sa uvedie v zápisnici z rokovania komisie.

# Čl. 5

1. Ministerstvo po schválení zápisnice z rokovania komisie oznámi jednotlivým žiadateľom, či im bude poskytnuté štipendium, a ak áno v akej výške. Úspešným uchádzačom zašle návrh zmluvy a vyzve ich na doručenie nimi podpísaných rovnopisov zmluvy v lehote siedmich pracovných dní.
2. Ministerstvo zverejní informácie o uskutočnenom výbere a jeho výsledkoch na svojom webovom sídle.

1. Pri umiestnení sa vychádza z rankingu na https://www.timeshighereducation.com/world-university-ranking. Ak sa vysoká škola v príslušnej študijnej oblasti nenachádza v rankingu do 100. miesta, použije sa pre jej umiestnenie hodnota 101. [↑](#footnote-ref-1)